Folketing
2011-12-19

Det kunne jo være fristende at spørge, om ordføreren mener, at jo mere man taler på talerstolen, des mere respekt får man på talerstolen. Jeg vil advare imod en sådan logik. Jeg vil gerne høre om de 3.000 personer, som angiveligt nu ikke skulle komme i arbejde. Jeg har svært ved at forestille mig, at man kan pege dem ud. Jeg tror, det betyder, at nogle bliver lidt længere, og så er der nogle andre, der kommer ind og bliver lidt længere. Det, der er vigtigt for mig, er det sociale sikkerhedsnet. Når vi er arbejdsløse – for det kan ramme både ordføreren og mig, det kan ramme alle danskere – kan vi også risikere at komme på kontanthjælp, vi kan også risikere at komme på en meget lav kontanthjælp. Når vi risikerer det, er det godt at have det sådan, at man i hvert fald kan trives med det og ikke skal mistrives. Det må vel høre til et rigt samfunds mindstenorm. Det vil sige, at det sociale sikkerhedsnet ikke skal ligge dernede, hvor man mistrives. Jeg vil gerne høre, hvad der sker, hvis de 3.000 mennesker siger nej til et stykke arbejde. Bliver de så bare ved med at få deres forhøjede kontanthjælp, eller mister de deres kontanthjælp? Nu har jeg hørt nogle søforklaringer fra andre ordførere, som ikke ville fortælle, hvad der sker. Min fornemmelse er, at der vil ske det meget konsekvente, at de ikke får deres kontanthjælp.